Peter Skaarup (DF), 2011-05-02:
Jeg takker for en positiv debat, synes jeg, om det her forslag.
Selv om der var nogle, der måske sådan samtidig med, at de var positive, følte sig lidt foranlediget til muligvis at skælde lidt ud – jeg synes ikke, det blev til så meget skældud, men lidt var der måske – synes jeg da set i forhold til, hvad der i øvrigt er sket under debatten, at det har været en udmærket debat.
Jeg er så ikke enig med f.eks. fru Line Barfod, der til sidst sagde, at det har været et sådan nærmest unødvendigt forslag – eller unødvendigt at debattere dette i Retsudvalget.
Det er jo ikke ret lang tid siden, at vi netop deltog i et møde med justitsministeren, hvor justitsministeren indkaldte partierne, og hvor ministeren var interesseret i at få en diskussion med os om, hvad der er af gode ideer og holdninger på det her område, inden at Straffelovrådet ret snart så kommer med en melding.
Og det er vel et udtryk for, at der er behov for, at vi på nogle områder her strammer lovgivningen ganske alvorligt, og at der også er interesse for at diskutere det, ud over at Straffelovrådet er blevet sat i gang med emnet for noget tid siden.
Optimismen med hensyn til dem, der hjælper os med de her ting, er jeg igen måske ikke den, der deler allermest, for igen kan vi jo altså godt her i Folketinget tage stilling til ting, uden at vi nødvendigvis skal have en hel masse analyser frem og tilbage fra nogle andre end os selv af, hvad der skal ske.
Der har vi i vores beslutningsforslag jo anført nogle af de ting, som vi synes det er helt oplagt at tage fat på, og det behøvede vi ikke nødvendigvis at have Straffelovrådet eller andre råd til at gå ned i ret mange detaljer i forhold til.
Jeg tror, man sagtens, når man hører de beretninger, man hører fra nogle af dem, der udsættes for stalking, kan sætte sig ind i, at det er nogle meget lave straffe, der gives på det her område, og at de tilhold, som egentlig skulle fungere ved, at man ikke må nærme sig med et bestemt område eller en bestemt person, ikke fungerer tilstrækkelig effektivt.
Og for nogle af os var det også en øjenåbner, at en psykolog fra det psykiatriske hospital i Risskov kunne fortælle, at skal man stoppe de her stalkere, skal det gøres inden for de første 14 dage, hvis man skal være sikker på, at det har en effekt.
Derfor er der nogle ting her, som trænger sig på.
Så det er bestemt et område, som det ikke bare er nok at vi lader nogle vurdere med hensyn til, hvad der skal ske.
Vi skal også selv ind i debatten og selv foretage nogle prioriteringer.
En af de ting, som var meget interessant på vores høring i Retsudvalget med forskellige eksperter på det her område, var også, at repræsentanten for Nordsjælland Politi kunne fortælle, at der er brug for, hvis politiet skal gå mere aktivt, på en mere helstøbt måde ind i de her sager – på nogle områder kan man selvfølgelig godt gøre det allerede i dag – f.eks. zoneforbud over for dem, der udsætter andre for stalking; der er brug for bedre behandling, behandlingsstraffe; der er brug for aflytning af dem, der bliver ved og ved og ikke kan forstå, at man ikke skal forfølge andre mennesker.
Så der er sådan set nok at tage fat på.
Det, vi så bare håber på, er, at der er villighed, når vi når hen på den anden side af ekspertudvalgets vurderinger, så det ikke bliver noget med, at vi siger: Nå ja, det så meget godt ud – og så bliver der i øvrigt ikke gjort mere.
Men der synes jeg, jeg trods alt opfatter de meldinger, der er kommet i dag i Folketinget, som tegn på, at det er en sag, der ses på med stor alvor.
Jeg synes også, og regeringspartiernes ordførere var meget opmærksomme på, at der her er et behov, som vi skal tage seriøst.
Nu bliver jeg lidt forvirret, for fru Karina Lorentzen Dehnhardt siger, at man i dag ikke kan straffe for at forfølge andre mennesker, som stalking er udtryk for.
Det må jeg sige at jeg jo slet ikke er enig i.
Der er da heldigvis nogle, der bliver straffet.
Vi havde jo på den høring, som vi begge to var til i Retsudvalget, besøg af en repræsentant for Nordsjællands Politi, der i øvrigt kunne fortælle, at der kun var én stalkingsag i Nordsjællands Politis område.
Det virker jo i sig selv lidt mærkeligt, at der ikke var flere sager, i betragtning af de mange sager, man hører om.
Men det, som vedkommende sagde, var, at der var brug for højere straffe på det her område.
Der var brug for zoneforbud, der var brug for opkvalificering af politiets redskaber i form af mulighed for aflytning i de her sager.
Så der var mange konkrete forslag til, hvad der kunne gøres, og det er så bare et af dem, jeg spørger om: Hvad siger SF til højere straffe, som jo er et virkemiddel, der kan bruges?